Document ID: 31998R2090

KOMISSION ASETUS (EY) N:o 2090/98,
annettu 30 päivänä syyskuuta 1998,
yhteisön kalastusalusrekisteristä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92 (1), sellaisena kuin se on muutettuna asetuksella (EY) N:o 1181/98 (2), ja erityisesti sen 13 artiklan,
sekä katsoo, että
olisi yhdenmukaistettava ja järkiperäistettävä yhteisön lainsäädännön mukaisesti käytettävät menettelyt, joita noudatetaan toimitettaessa Euroopan unionin kalastusalusten tunnistamista ja ominaisuuksia koskevia tietoja,
yhteisen kalastuspolitiikan soveltamiseksi on aiheellista perustaa yksi ainoa viitetietokanta yhteisön kalastuslaivaston alusten ominaisuuksista; tätä tietokantaa olisi ylläpidettävä erillisesti ja riippumatta muista sovellutuksista,
tietokantaan tallennettavien ominaisuuksien ja ulkoisten merkintöjen olisi oltava kalastusalusten ominaisuuksista 22 päivänä syyskuuta 1986 annetun neuvoston asetuksen (ETY) N:o 2930/86 (3), sellaisena kuin se on muutettuna asetuksella (EY) N:o 3259/94 (4), ja kalastusalusten merkitsemistä ja asiakirjoilla todistamista koskevista yksityiskohtaisista erityissäännöistä 20 päivänä toukokuuta 1987 annetun komission asetuksen (ETY) N:o 1381/87 (5) mukaisia,
tämän vuoksi yhteisön kalastusalusrekisteristä 19 päivänä tammikuuta 1994 annettu komission asetus (EY) N:o 109/94 (6), sellaisena kuin se on muutettuna asetuksella (EY) N:o 493/96 (7), olisi kumottava, ja
tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Yhteisön kalastusalusrekisteri, jäljempänä "rekisteri", koskee kaikkia asetuksen (ETY) N:o 3760/92 3 artiklassa määriteltyjä yhteisön kalastusaluksia.
2 artikla
Rekisterin on sisällettävä:
- kutakin yhteisön kalastusalusta koskevat tiedot, jotka perustuvat jokaisen jäsenvaltion suorittamaan omaa laivastoaan koskevaan luettelointiin ja jotka on ilmoitettava 1 päivästä tammikuuta 1989 alkaen tai perustelluissa erityistapauksissa ja komission suostumuksella myöhemmästä ajankohdasta alkaen,
- kaikki luetteloinnin suorittamisen jälkeen tapahtuneet muutokset, jos niillä on vaikutusta näihin tietoihin.
3 artikla
Kunkin jäsenvaltion on ilmoitettava liitteissä I-V vaaditut tapahtumia koskevat tiedot digitaalisessa muodossa televerkon välityksellä samanaikaisesti, kun kyseisen jäsenvaltion viranomaiset tallentavat tapahtuman. Komissio kuittaa viestit vastaanotetuiksi, kun ne on tallennettu tietokantaan.
Aluksen ominaisuuksia ja/tai tunnistetietoja koskevien uusien tietojen tallentaminen tai virheellisten tietojen korjaaminen on tehtävä tässä asetuksessa säädettyjä menettelyjä noudattaen.
4 artikla
Rekisterissä olevia virheellisiä tietoja koskevat korjaukset on toimitettava komissiolle liitteissä I-V olevia yksityiskohtaisia sääntöjä noudattaen virheen havaitsemista seuraavien 30 päivän kuluessa.
5 artikla
Tämän asetuksen mukaisesti toimitettuja tietoja käytetään yhteisön lainsäädännössä viitetietoina komission yksiköiden tarkastettua niiden paikkansapitävyyden.
Tämän käytön ja yhteisön kalastusalusrekisteriä koskevan tietokannan välisenä yhteytenä toimii liitteessä I tarkoitettu sisäinen numero.
Jäsenvaltioilla tulee olemaan pääsy sellaisiin yhteisön kalastusrekisterin tietoihin, jotka koskevat sen omaa laivastoa.
6 artikla
Kumotaan asetus (EY) N:o 109/94.
Viittauksia asetuksen (EY) N:o 109/94 1, 2, 3 ja 9 a artiklaan pidetään viittauksina vastaavasti tämän asetuksen 1, 2, 3 ja 5 artiklaan. Viittauksia asetuksen (EY) N:o 109/94 8 artiklaan asetuksen (EY) N:o 109/94 liitteiden I-V tapahtumien osalta pidetään viittauksina tämän asetuksen 4 artiklaan.
Viittauksia asetuksen (EY) N:o 109/94 4, 5 ja 6 artiklaan pidetään vastaavasti viittauksina yhteisön kalastuslaivaston jakamisesta osiin ja pyyntiponnistuksesta monivuotisten ohjausohjelmien yhteydessä 30 päivänä syyskuuta 1998 annetun komission asetuksen (EY) N:o 2091/98 (8) 2 ja 3 artiklaan. Viittauksia asetuksen (EY) N:o 109/94 8 artiklaan asetuksen (EY) N:o 109/94 liitteessä VI olevien taulukoiden A ja B tapahtumien osalta pidetään viittauksina asetuksen (EY) N:o 2091/98 5 artiklaan.
Viittauksia asetuksen (EY) N:o 109/94 3 a, 5 a, 8 a ja 9 artiklaan pidetään vastaavasti viittauksina eräitä yhteisön kalastusalueita ja kalavaroja koskevista pyyntiponnistusilmoituksista 30 päivänä syyskuuta 1998 annetun komission asetuksen (EY) N:o 2092/98 (9) 1, 2, 4 ja 5 artiklaan. Viittauksia asetuksen (EY) N:o 109/94 8 artiklaan asetuksen (EY) N:o 109/94 liitteessä VI olevien taulukoiden C ja 2 tai asetuksen (EY) N:o 109/94 liitteen VII tapahtumien osalta pidetään viittauksina asetuksen (EY) N:o 2092/98 3 artiklaan.
7 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä syyskuuta 1998.

Labels: 12
19
6